Porilaismies osti kirjan nettidivarista ja kirjoitti maksun viestikenttään epähuomiossa vain osan kirjan nimestä. Virkailija ilmoitti, että maksu on palautettu tilille.

Yki Räikkälä teki tilisiirron perjantaina. Tiistaina hänen puhelimensa soi.

Osuuspankin mukaan lainsäädäntö edellyttää pankkien järjestävän maksuliikenteen riittävän seurannan.

Tarvittaessa pankki ottaa asiakkaaseen yhteyttä.

Pankin mukaan kyse on maksutietojen tavanomaisesta tarkkailusta. ISMO PEKKARINEN

Porilainen Yki Räikkälä sai viime viikolla vinkin kiinnostavasta kirjasta, jonka hän päätti hankkia omakseen.

Pohjoiskorealaisen terroristitytön tarinasta kertova Sieluni kyyneleet - olin terroristi -kirja löytyi myynnistä verkosta. Perjantaina hieman ennen Turun iskuja Räikkälä teki kirjan myyjälle 5,5 euron tilisiirron.

Maksun viestikenttään hän kirjoitti vain kirjan loppuosan: " olin terroristi " .

- Tein sen täysin ajattelematta, se oli sattumaa. En vain tullut laittaneeksi siihen muuta, Räikkälä kertoo Iltalehdelle.

Tiistaina hän sai soiton Osuuspankista. Pankin virkailija ilmoitti Räikkälälle, että tilisiirto on palautunut hänen tililleen.

Asiasta kertoi ensin Satakunnan Kansa.

Soitto yllätti

Räikkälän mukaan virkailija kertoi, ettei maksu läpäissyt " pankin järjestelmää " . Räikkälä pohtiikin, millä tavalla pankki käy viestikenttiä läpi hämärien tilisiirtojen varalta.

- Jos tilisiirron voisi tulkita vaikkapa terrorismin rahoittamiseksi, niin maksu ilmeisesti pysähtyy ja päätyy virkailijoiden käsiteltäväksi. Minulle ei kerrottu tästä enempää, mutta näin tulkitsen, Räikkälä toteaa.

Hän kertoo virkailijan epäilleen, että viestikenttään kirjattu " olin terroristi " olisi ollut jonkinlainen vitsi ja pyysi Räikkälää olemaan jatkossa tarkempi viestikentän kirjoitusten kanssa.

Kirjanostoaikeissa ollut mies selvensi toimineensa tahattomasti ja teki maksun divariin uudella viestitiedolla.

Sähköisten palveluiden aikakaudella pankkien tarvitsee olla asiakkaisiinsa henkilökohtaisesti yhteydessä yhä harvemmin. Räikkälä kertookin yllättyneensä virkailijan soitosta melkoisesti.

Epätavallisia liiketoimia

Lakiasioiden yksikönpäällikkö Tuomas Aulanko Osuuspankista kertoo Iltalehdelle sähköpostitse, että lainsäädäntö edellyttää pankkien järjestävän maksuliikenteen riittävän seurannan, jotta " epätavalliset liiketoimet " voidaan havaita.

Pankkien täytyy siis tarkkailla maksuliikennettä siihen suunniteltujen järjestelmien avulla.

- Kaikkia maksulla olevia tietoja monitoroidaan. Monitoroinnin perusteella joitakin maksuja joudutaan tutkimaan tarkemmin, jolloin tarvittaessa joudutaan joskus olemaan yhteydessä suoraan asiakkaaseen. Nämä tapaukset ovat kuitenkin erittäin harvinaisia koko maksuliikevolyymiin nähden, Aulanko kertoo.

Hänen mukaansa kyse ei ole väliaikaisesta menettelystä, vaan pitkään jatkuneesta käytännöstä. Pankit on velvoitettu ilmoittamaan epätavallisista liiketoimista viranomaisille, jos liiketoimet vaikuttavat epäilyttäviltä pankin saamista selvityksistä huolimatta.